COM7 พุ่ง 6% โบรกฯเชียร์ “ซื้อ” สนั่น! รับกำไรปี 60 โตเกินคาด เคาะเป้า 20.50 บ.
COM7 พุ่ง 6% โบรกฯเชียร์ "ซื้อ" สนั่น! รับกำไรปี 60 โตเกินคาด เคาะเป้า 20.50 บ. ล่าสุด ณ เวลา 15.01 น. อยู่ที่ 18.10 บาท บวก 1 บาท หรือ 5.85% สูงสุดที่ 18.10 บาท ต่ำสุดที่ 17.10 บาท ด้วยมูลค่าซื้อขาย 711.46 ล้านบาท
23 ก.พ. 2561

ผู้สื่อข่าวรายงานว่า ราคาหุ้นบริษัท คอมเซเว่น จำกัด (มหาชน) หรือ COM7 ล่าสุด ณ เวลา 15.01 น. อยู่ที่ 18.10 บาท บวก 1 บาท หรือ 5.85% สูงสุดที่ 18.10 บาท ต่ำสุดที่ 17.10 บาท ด้วยมูลค่าซื้อขาย 711.46 ล้านบาท

โดยราคาหุ้นปรับตัวขึ้นแรงหลังจากที่บริษัทประกาศผลการดำเนินงานออกมาเมื่อวานนี้ (22 ก.พ.) โดยมีกำไรสุทธิ 608.77 ล้านบาท เติบโต 50% จากปีก่อนกำไร 406.55 ล้านบาท
ด้าน บล.ทิสโก้ ระบุในบทวิเคราะห์ฯแนะ “ซื้อ” COM7 หลังรายงานกำไรสุทธิที่สร้าง new high โดยสูงกว่าที่คาดไว้ 7% มาอยู่ที่ 609 ล้านบาท และคาดจะยังคงเห็นการเติบโตผลประกอบการของบริษัทต่อเนื่อง CAGR 2 ปี (60-62F) ที่ 29% ต่อปี จาก 1) การวางแผนขยายสาขาให้ครอบคลุม 72 จังหวัด 629 สาขา 2) ความหลากหลายของผลิตภัณฑ์และบริการ ทั้งลูกค้าที่เป็นรายย่อยและธุรกิจ 3) เพิ่มช่องทางจำหน่ายโดยขยายทางด้าน Online มากยิ่งขึ้น และ 4) ยังมี upside risk จากการเปิดสาขาแฟรนไชส์ในปี 2561 ตั้งเป้า 100 สาขา พร้อมให้ราคาเป้าหมายอยู่ที่ 20.50 บาท